”انت پاننگ اُس، ہراتم…… ہراتم مس دا؟“
او چیہانٹ خلسا سرمد آن سوج کرے۔ ”انت مس حسان ءِ؟“ سرمد اودے پارے ”ای اینو سہب اتون حسان نا اُرا والا تتون حال حوال کریٹ۔ اوفک حسان نا میت ءِ تینا خلق آ دننگ ءُ۔ او اسہ پنی ءُ سوشل ایکٹیوسٹ اس ئس۔ راج انا خیرخواہ ئسکہ۔ او اینو پگہ اسہ ہودہ سال نا مار اسے کن کمکی مہم اس بنا کریسس۔“
حسان ءِ ہَڈ انا کینسر ئس۔ او دہ دے آن آغا خان ہسپتال اٹ داخل ئس۔ او جہان نا خاطر آن ہزگار و پیسہ والا تا مون آ دُو مریفے، کس اونا دُو آ منہ پیسہ تخا، تو کس اودے خالی دُو مون تس۔ ولدا ہم کس انا کس اس اونا کمک ءِ کریکہ۔ حسان تون اونا ہچ ءُ سیالی اس اَلو۔ سیالی ئس تو انسانیت نا ئس۔ دا چنکا ہودہ سال انا مار سوشل میڈیا غا حکومتی باسک آتیان کمک خواہسکہ۔ حکمران آتیان خواست کریکہ کہ اوڑتون درمان کن کمک کیر۔
ہرا وخت کہ حسان نا دا خواست سوشل میڈیا غا صالحہ نا مون آ بس تو صالحہ ہم تینا سول سوسائٹی نا سنگت آتتون اوار حسان نا کمک کن مہم ءِ بنا کرے۔ او ہنداخس اومیت کریسس کہ حسان نا درمان کن ہنداخس پیسہ مچ مرو ءِ کہ اونا درمان برجا سلنگ کرو ءِ۔ حسان نا درمان کن پنجا شست لکھ روپئی درکار ئس۔ ہرافتا بست و بند ءِ حسان نا اُرا والاک کننگ کتوسہ۔
صالحہ و اونا سنگت آک دا وخت اسکان چار لکھ روپئی مچ کریسر، ولے اوفتے اومیت ئس کہ پین ہم پیسہ مچ مریک۔
اوفک ہمو چار لکھ روپئی ءِ درو حسان نا باوہ نا اکاؤنٹ اٹ جمع کریر۔ تاکہ اوفک دا وخت اسکان ہسپتال نا بل ءِ جمع کیر۔ ولے داسہ سرمد پاننگ ءِ کہ حسان دنیا ءِ اِلانے۔ حسان دا کوڑی آن موکل کرینے۔
حسان بھاز زیبا و خوش دروشم و خوانندہ ءُ ورنا اس ئسکہ۔ ہر وخت بشخندہ ئسکہ۔ سوشل میڈیا غا حسان نا مرک انا خبر ہر پارہ غا سر مس۔ ہر بندغ مونجا ئس۔ ہر بندغ اونا فوٹو ءِ تینا پروفائل آ تخاسس۔ ہر بندغ اوڑان بشخنداری خواہسکہ کہ اودے بچفنگ کن ہچ کننگ کتو۔
صالحہ غا حسان نا واقعہ بھاز زہم شاغا۔ او ہندن ئس دن کہ اودے بجلی ہلکنے۔ بھلو وخت اس اسکان او دا واقعہ نا زہم آن فریشان ئس۔ چڑہ حسان اونا است آ بسکہ۔ اونا ہمو کودک آ دروشم چڑہ مون اٹ تے ئس۔
اف اڑیسک اے کودک آ مار۔ اخس تغ خناسس، او پائلٹ اس جوڑ مننگ خواہسکہ۔ آسمان تا مون اٹ بال کننگ خواہسکہ۔ ولے دیر ءِ سما ئس کہ او دا دنیا ءِ دا حال اٹ اِلک کاہک۔ صالحہ کن دا مچ آ ہیت آتا زہم آتیان پیش تمنگ سخت ئس۔ دن کہ پارہ وخت کل ءِ ٹھپ آتا درمان مریک۔ وخت انا دارو درمان نا کمک اٹ زند مون آ کاہک۔
صالحہ ہم زند انا سفر اٹ مون مستی روان مس۔ انتئے کہ او سوشل ایکٹیوسٹ اس ئس۔ اودے دنیا ٹی پین ویل آک ہم مون تروک ئسر۔ مونی مخلوق ءِ ہم شعور تروئی ئس۔ او زند انا معاملہ غاتیٹی بھاز اختہ مس۔ ولے اسہ دے اس ولدا او سوشل میڈیا غا اسہ چنا سے کن کمک نا خواست ءِ خنا۔
دا وار صابرہ پنی ءُ چنا اس دتر نا کینسر نا ناجوڑی ٹی اختہ ئس۔ اونا لمہ باوہ غریبی نا سوب آن اونا درمان ءِ کرفنگ کتوسہ۔ صالحہ اسہ وار ولدا مون تما۔ ولے منہ دے آن پد واجد پنی ءُ مار اسے نا کینسر نا کیس ہم مون آ بس۔ داسہ کل سنگت آک دا سلاہ کریر کہ دا ہڑتوم آ کمکی مہم آتے اوار بنا کینہ۔
صالحہ ہم ہزگار آ بندغ آتتون حال حوال کرے، ہرافک حسان نا واری آ اونا کمک ءِ کریسر۔ ولے داسہ اوفتا جوزہ ہم یخ تفیسس۔ دا وار اوفک مچٹ کمک کریر۔ حالانکہ دا وار اِرا ناجوڑ ئسر۔ دا وار نا اوفک دا سوچار کہ حکومت نا وزیر و سلاہکار آتیان ہم کمک خوار۔ نواب و سڑدار آتیا ہم کارہ۔ صالحہ تینا سنگت آتتون اوار کل اتون ملاقات کرے۔ اوفتے اسہ جوان ءُ کمک اس رسینگا۔ کمک اٹ رسینگوک آ پیسہ غاتے اوفک ہڑتوم آ ناجوڑ آتا لمہ باوہ ءِ تسر۔ اوفک داسہ بھاز خوش ئسر کہ صابرہ و واجد نا درمان کن داخس پیسہ بھاز ءِ۔ اوفتا جوانی اٹ کمک مریک۔ تانکہ د اپیسہ غاک ختم مریر، تو ہمو وخت اسکان اوفک پین پیسہ مچ کیرہ۔
اوفتا کمکاری مہم برجا ئس انتئے کہ سوشل میڈیا غا مخلوق اوفتے بھاز جوان پاریکہ، اوفتا کمک ءِ ہم کریکہ، ولے حکومت ءِ بھاز بد رد کریرہ۔
درمان آن صابرہ نا حالیت تو جوان مرسا ہناکہ، ولے واجد کینسر نا اخریکو مزل آ سر ئسکہ۔ واجد اسہ ورنا اس ئسکہ۔ او جوان ءُ شاعری اس کریکہ۔ او زندہ رہینگ خواہسکہ۔ ولے کینسر آن اونا زند انا سفر ایسر مس۔ او کینسر نا گواچی مس۔ دا کوڑی آن موکل کرے۔ اسہ وار ولدا ہمو تکلیف ہمو غم و ڈکھیائی نا وخت ئس۔ داسہ راج انا سوچ بدلینگاسس۔ اسہ وار ولدا مخلوق تینا پروفائل آتیا واجد نا فوٹو ءِ خلک۔
صالحہ اسہ وار ولدا مونجا ئس۔ تینا زی آ خار اٹی ئس کہ او انتئے زند اس بچفنگ کتو۔ او داسکان واجد نا ماتن اٹ ئس کہ منہ بندغ اوڑتون حال حوال کریر مچ آ بلوچستان آن کینسر نا ناجوڑ آک صالحہ تون حال حوال کریرہ۔ او بھاز وخت اسکان واجد نا ماتن اٹ سلنگ کتو۔
صالحہ حیران ئس کہ بلوچستان اٹ کینسر نا ناجوڑی داخس زیات مسنے۔ شش ہفت ناجوڑ ہندن ءُ مون آ بسر ہرافتا کہ وئی ہم بیست سال آن کم ئس۔ اُف، دا کینسر تو بلوچستان نا نسل کشی ٹی اختہ ءِ۔
امر انگا ورناک کہ قوم و ملک انا خذمت ءِ کننگ نا تغ خناسر، کینسر نا گواچی مننگ ئسر۔ داسہ اوفک مرک و زند انا چک و تاڑ اٹی تمانو۔ اوفتا درمان کن ہچ ءُ آسراتی اس اَلو۔ درمان ہم داخس کبین کہ ناجوڑ ہندا بے وسی و بے بختی ٹی کہیک کہ او تینا درمان ءِ کرفنگ کپک۔
او دا ہیت آتے سرمد ءِ پارسا کرے۔ سرمد اونا جوان انگا سنگت ئس۔ ہرا کمکاری مہم اٹ اوڑتون اوار ئس۔ تینا حیثیت نا کچ آ او ناجوڑ آتتون مالی کمک ہم کریکہ۔
”نی راست پاسہ، دا تو لس ءُ کینسر اسے۔ ننا اخس نیاڑی ”بریسٹ کینسر“ آن کہنگ ءُ، دن کہ ننا رواج ءِ کہ ننا نیاڑیک تینا ناجوڑی تے گوجالرہ۔ تینا زی آ ناجوڑی ءِ ہلپسہ۔ ولے ہرا وخت کہ دیر کاٹم آن گدرینگک تو اوفتا ناجوڑی بے درمان مریک۔“
او اسہ سروے رپورٹ اس مون آ تخا، ہراٹی کہ بلوچستان اٹ کینسر نا ناجوڑ آتا و کینسر آن کہوک آتا کچ و کہیل نوشتہ ئسکہ۔ او رپورٹ ءِ خنا تو حیران مس۔ ”او خدایا…… داسہ تو ننا کمکاری مہم ہم سلوک آتا ءِ۔ زبانی کلامی تو کل پارہ کہ نن نم تون کمک کینہ ولے راستکی دادے کہ کس تینا پیسہ ءِ تفک۔ نن تون پیسہ غاک بھاز کم مچ مننگ ءُ۔ ہرافک کہ صابرہ نا درمان کن ہم پورو مفسہ۔ داسہ کہ دا پوسکن آ کیس آک مون آ بسنو، دافتیٹی ہم چار کیس نا تو اولیکو اسٹیج ءِ۔ اگہ دافتے کن زوت آن زوت پیسہ مچ متو۔ تو دا ہر چار آ ناجوڑ آتے ہم بچفنگ بھاز سخت ءِ۔“
سرمد دا ہیت آتے بھاز مونجائی اٹ پارسا ئس۔
صالحہ اوڑان ارفے کہ ”بلوچستان اٹ کینسر ہسپتال انتئے اف؟“
سرمد پارے ”بلوچستان نا سرکاری ہسپتال آتیٹی کینسر نا درمان نا بشخ آک اریر۔ ولے اوڑے آسراتی تا کمتی ءِ۔ ڈاکٹر آک تو بھاز جوان ءُ، ولے بیدس ازباب آن اوفک انت درمان کرور۔“
صالحہ پارے ”بلوچستان اٹ کینسر نا ناجوڑ آتے کن اسہ جتا ءُ بھلو کینسر ہسپتال اس مرے۔ ای تینا مخلوق ءِ دن کینسر نا ناجوڑی ٹی کہنگ آ خننگ کپرہ۔ داسہ نن کمک کن پیسہ خواپنہ۔ نن داسہ سرکار آن و سیاستدان آتیان کینسر ہسپتال اس خوانہ۔ داسہ او پکا فیصلہ کریسس۔ اونا خن تیٹی تینا مسخت نا دوئی کننگ کن روشنائی زیات مس۔
سرمد پہہ مس کہ او انت اس کہ سوچنگ ءِ، اوڑا ضرور عمل کیک۔ اودے پورو کیک۔ داسہ ای ہم دا مہم اٹ اوڑتون ضرور اوار مریوہ۔
پگہ غان سوشل میڈیا غا کینسر ہسپتال نا مہم بنا کرے۔ ہرا مخلوق ءِ بھاز دوست بس۔ ہزار آتیا مخلوق اوفتا کلہو ءِ سوشل میڈیا نا رد اٹ مون مستی درے۔ مخلوق نا است بڈی تو بھاز ئس، ولے حکومت نا زی آ ہچ ءُ زہم اس اَلو۔ دن پا کہ حکومت نا خفک کر ئسر۔
مہم نا تینا ایلو بشخ اٹ اوفک پریس کانفرنس اس کریر۔ ولدا اسہ ریلی اس کشار، دا مہم ءِ اخبار تیٹی پورو کوریج رسینگا۔ ولے سرکار تغ آن سما کتو۔ حکومت کن کینسر ہسپتال بلوچستان نا ویل اَلو۔ اوفتے کن تو پین کاریم بھاز ئس۔ جاگہ اس ٹف ٹائل، جاگہ اس سڑک اسے لک کننگ جاگہ اس خالی پن انا اسکول آتا اپ گریڈیشن نا ویل آک ئسر۔ دا بے عقل آ سوشل ایکٹیوسٹ آک ہچ اس پہہ مفسہ۔ اول آ کشکول دوٹی گلی گلی ٹی پنڈارہ، داسہ پارہ نہ خواجہ ننے تو کینسر ہسپتال اس جوڑ کبو ایتبو۔
ہسپتال نا مہم نا دے تیٹی ہمو ہر چار آ ورناک کہ اولیکو اسٹیج آ ئسر، اوفک دا کوڑی آن موکل کریر۔ خدا غا سفارنگار۔ ہندن منہ کیس پین مون آ بسر۔ صالحہ اسُل گنوک مس۔ کہ دا انت مننگ ءِ۔ دافتے ہم کہوئی ءِ۔ دافک ہم کہیرہ۔ کل کہیرہ۔ صالحہ گنوکی کریکہ۔ اودے سنبھالنگ سرمد کن بھاز سخت ئس۔ مچ آ بلوچستان ءِ کینسر ءِ۔ ننے نالائخ آ حکمران آتا کینسر ءِ۔ ننے کل ءِ کینسر ءِ۔ کینسر ننا نسل آتے برباد کننگ ءِ۔ کینسر ننے برباد کننگ ءِ۔ او چیہانٹ خلسا پاریکہ۔
نن انتئے کشکول دوٹی اوفتا در آ کانہ۔ کہ ننے ضرورت مند آ ناجوڑ آتے کن لکھ اِرا لکھ انا گرج ءِ۔ انتئے اخر انتئے؟
دا دیر ءُ ننے کمک و مدت تروک آک۔ مگہ نن دافتے تپنہ، گچین کاری تیٹی سرسہب مننگ آن پد اسمبلی آ ہننگ کن دافتتون رکشہ نا کرا ہم مفک۔ نن گڑا انت اکن دافتیا خواست اکن کان۔
اوفتے مگہ سما اف کہ دا دولت تو ننا ءِ، ہرادے کہ اوفک ہڑتوم آ دُو تیٹی پلنگ ءُ۔ بلکن نت دُو و با اٹ ہم کننگ ءُ۔ دا ہمو چنا تا پیسہ غاک ءُ، دا بلوچستان نا پیسہ غاک ءُ، دا حکمران آتا جائیداد تو اف۔ صالحہ پارسا ہناکہ۔ سرمد اونا ہیت آتے بنسا کریکہ۔ اونا چپی اونا ہم خیال مننگ نا شاہدی ئس۔
بلوچستان ءِ اول دا کینسر آن آجوئی تروئی تمک۔ دانابود و نالائخ آ حکمران آتیان آجوئی تروئی تمک۔ ہرافتے کہ دا کہوک آ بندغ آتا زرس ہم چرت اف۔ اگہ دافتے چرت ارے تو ہمو اسکیم آتا ہرافتیا کہ اوفک کمیشن کنیرہ۔
کنے دا پا کہ پول، سڑک، سرکاری جاگہ غاتا اسکیم آک ہر سال منظور مریرہ۔ اسہ ایہن ءُ بندغ اس 25 لکھ روپئی ٹی تین کن جوان ءُ بنگلہ اس جوڑ کیک، ولے اسہ سرکاری ءُ جاگہ اسے کن پی سی ون اٹ اونا خڑچہ کروڑ آ روپئی تیٹ انتئے مریک؟ او داسہ سرمد آن سوج کرسا ئس۔
دافک پالیسی کم جوڑ کیرہ، تین کن پیسہ زیات جوڑ کیرہ۔ ننا ایڑھ و لمہ غاک چنا تا ودی مننگ نا وخت آ مرک انا گواچی مریرہ۔ ولے بی ایچ یو تے جوڑ کروک آ سرکار مخلوق کن ہچ ءُ آسراتی اس سر کپک۔ انتئے کہ کمیشن تو بی ایچ یو نا کوٹھی تا جوڑ کننگ آن رسینگک۔
صالحہ تینا است انا لار ءِ کشا۔ بھاز خرین ءُ ہیت کرے۔ سرمد اودے چپ کرفتو۔ اودے سما ئس کہ اگہ او صالحہ ءِ تورے تو صالحہ نا خار طوفان اٹ بدل مریک۔ او ہم کہیک۔
ولے سرمد ءِ ہم سما تمتوکہ صالحہ ہرا ہیت آتے کرے اوفک فیس بک آ براہ راست نشر مسر۔
پگہ غا اونا توار تون اوار چندی پین توارک ہم اوار تماسر۔ ہرافک کہ بلوچستان ءِ نابود آ حکمران آتا کینسر آن پاک کننگ نا خواست کریرہ۔ سوشل میڈیا نا رد اٹ اوفتا توار بھاز مُر اسکان سر مس۔ چندی ٹی وی چینل آتیا اوفتا انٹرویوک مسر۔ غریب و بیوس آ مخلوق اوفتتون تفے۔ چندی بندغ آک ہندا سوچ خلکر کہ صالحہ ہم سیاست اٹ بننگ خواہک، ہندا سوب آن او داخس ہیت کننگ ءِ۔ سوشل میڈیا غا صالحہ نا بارو اٹ اِرا گروپ جوڑ مسر۔ ہرافتا بھازی صالحہ نا خیرخواہ ئس۔ داسہ تو ہندن محسوس مسکہ کہ نابود آ حکمران آتا گڈیکو وخت خڑک ئس۔ انتئے کہ داسہ الس تینا خن تے و با ءِ بند کتویسس۔ اوفک ظلم انا برخلاف توار بڑزا کریسر۔
ہندا دے تیٹی اسہ دے اس صالحہ اسہ ٹی وی چینل اسے انٹرویو تننگ آن گڈ تینا اُرا غا ہناکہ، سرمد ہم اوڑتون اوار ئس۔ اسہ وار اتون موٹر سائیکل آ سوار اِرا بندغ بسر، اوفتا مونک ڈکوک ئسر۔ موٹر سائیکل آ پد آن تولوک آ بندغ توفک ءِ کشا اوفتیا سم کاری کرے۔ سرمد نا کاٹم اسٹیرنگ اٹ لگا، او ہموڑے جاگہ غا دم تس۔ صالحہ نا داسکان ساہ ئس، او گاڈی نا درگہ ءِ ملنگ نا کوشست کرے تو اونا کاٹم ڈغار آ لڑونج مس۔ اونا دترک ہم تینا وطن نا مش اٹ اوار مرسا ہنار۔ ہمو مش ہراڑے کہ کینسر ہم تینا بنداو آتے بھاز تہٹی سوگو کریسس۔
ہفتئی تلار
تاک: 38
پنہ: 05
